Na ‘n baie lekker kuier in die Richtersveld verlaat ons ‘n paar dae later die Park deur die Helskloof hek. By die hek kom Frikkie agter dat daar remolie uitlek by sy regteragterwiel. Frikkie is nie te bekommerd nie. Min dinge van ‘n meganiese aard maak hom bekommerd.
Ons is net deur die Helskloofpas, gelukkig op ‘n reguit en gelyk stuk pad, sien Frikkie in sy spieël sy regter agterwiel is besig om met die half-as en al uit te skuif. Hy kry gestop voordat die wiel heeltemal uitval, maar redelik net-net, aangesien daar al ‘n voet of meer an die as uitsteek. Ek weet nou nie of Frikkie eintlik bekommerd is nie, maar ek dink hy behoort nou al te wees.
Hierdie notas het ek agterna gemaak vir toekomstige verwysing, ingeval my wiel dalk eendag in die veld uitval. Ek het egter intussen besluit dit gaan beter wees om maar liewer vir Frikkie in te sluit by enige toekomstige toere.